_:n35d9dbf82e554a89b33c4d6fa79a44e5xb0
<http://schema.org/articleBody>
"Популярната телевизионна игра „Стани богат“ ще има нов дом в българския ефир. Форматът ще стане част от програмата на bTV по време на есенния сезон, а водещ ще е актьорът Михаил Билалов, който беше лицето на шоуто и по БНТ.\r\n\r\nНовият програмен директор Христо Хаджитанев обяви пред „24 часа“, че „Стани богат“ ще се излъчва по bTV, но не спомена конкретна дата за завръщането на формата.\r\n\r\nШоуто премина през NOVA, където водещ дълги години беше Ники Кънчев, както и през БНТ. Доскоро Хаджитанев беше главен редактор на изданието на „Стани богат“ по националната телевизия. Той го нарича „златен формат“, от който телевизията се нуждае.\r\n\r\n„На пазара на формати се предлагат хиляди заглавия, но онези, които са се превърнали в класика, се броят на пръсти. „Стани богат“ е точно тази класика, чието присъствие в програмата е знаково, носи позитивен имидж и обогатява аудиторията. Лице на предаването ще бъде Михаил Билалов, който успя да спечели много симпатии и да се наложи успешно в сложната роля на водещия“, каза Христо Хаджитанев, който замени Маргарита Александрова като директор „Програма“ в bTV в края на 2020 г.\r\n\r\n„Дори да нямах нищо общо с този формат през професионалния си път, винаги бих заложил на него, защото такъв тип продукции са изключително ценна рядкост. Търговските медии често търпят критика, че залагат на зрелището за сметка на обогатяването на аудиторията, а „Стани богат“ съчетава комерсиалната атрактивност на зрелището с възможността за интелектуално обогатяване на зрителите“, добави още Хаджитанев.\r\n\r\n&quot;Стани богат&quot; е първият международен формат, реализиран в България, и е версия на британския оригинал „Who Wants To Be A Millionaire“. Той започва на 12 май 2001 г. и бързо се налага като един от най-обичаните в българския ефир.\r\n\r\nСега предаването ще предложи ново, обогатено съдържание - освен класическата игра и голямата награда от 100 000 лв., в регламента ще има и нови елементи, обявиха от телевизията.\r\n\r\nПредаването ще бъде достъпно и на онлайн платформите на bTV Media Group.\r\n\r\nЛора Крумова, която беше зам.-главен редактор на „Шоуто на Цитиридис“, напуска предаването, обяви още Христо Хаджитанев. То ще продължи в половинчасов формат и ще се разпространява още на канали и платформи, различни от ТВ-ефира.\r\n\r\nПрез май bTV взе решение да съкрати шоуто на Николаос Цитиридис заради късната емисия на новините, която започна да се излъчва не от 23:30 в делничните дни, а половин час по-рано.\r\n\r\nХаджитанев казва, че при разглеждането на телевизията в „модерен смисъл“ – като генератор и разпространител на мултиплатформено съдържание – шоуто на Цитиридис се оказва „изключително ценна придобивка в портфолиото“ на bTV.\r\n\r\n„Връзката, която шоуто установява с интернет аудиторията и потребителите на социалните мрежи, е уникална, а и интересът от страна на спонсори и рекламодатели е константен“, заяви програмният директор. „Телевизионната програма ще спечели от половинчасовия формат, който позволява повече динамика“.\r\n\r\n\r\n\r\n"
<https://boulevardbulgaria.bg/articles/stani-bogat-se-prehvarlya-v-btv-ot-esenta-vodesht-otnovo-shte-e-mihail-bilalov?page=2>